Diari Oficial de la Generalitat Valenciana


Sumari del DOGV 5936, del 20-01-2009 (2009/389)

DECRET 15/2009, de 16 de gener, del Consell, pel qual es modifica el Decret 53/2008, de 18 d'abril, pel qual es va aprovar el Reglament de desplegament de la Llei 11/2007, de 20 de març, de la Generalitat, de Comunitats de Valencians a l'Exterior.
-------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/01/16/15/dof/vci/html**

### Dades del document

Número de DOGV
:   5936

Data del DOGV
:   20-01-2009

Secció del DOGV
:   I. DISPOSICIONS GENERALS

Número del document
:   2009/389


Data del document
:   16-01-2009

Organisme emissor
:   Conselleria d'Immigració i Ciutadania

Tipus de document
:   Decret

Anàlisi jurídica

 Descriptors 

:   * llengua materna
    * organització cultural
    * cooperació institucional
    * migrant
    * relació cultural
    * legislació
    * emigració
    * cultura regional

DECRET 15/2009, de 16 de gener, del Consell, pel qual es modifica el Decret 53/2008, de 18 d'abril, pel qual es va aprovar el Reglament de desplegament de la Llei 11/2007, de 20 de març, de la Generalitat, de Comunitats de Valencians a l'Exterior. [2009/389]  
L'article 17 del Decret 53/2008, de 18 d'abril, del Consell, pel qual es va aprovar el Reglament de desplegament de la Llei 11/2007, de 20 de març, de la Generalitat, de Comunitats de Valencians a l'Exterior, regula el Consell de Centres Valencians a l'Exterior, com a òrgan col·legiat amb funcions consultives i d'assessorament a l'administració de la Generalitat sobre les qüestions regulades en el decret.  
L'article 1 del decret regula el dret de l'accés al patrimoni cultural valencià de les comunitats de valencians a l'exterior.  
L'article 2 del decret regula el dret al coneixement i estudi de l'idioma valencià com a llengua pròpia i cooficial de la Comunitat Valenciana, a l'efecte es podrà realitzar cursos a distància d'història i idioma valencians, en col·laboració amb l'Acadèmia Valenciana de la Llengua.  
El Consell Valencià de Cultura té entre les seues funcions vetlar per la defensa i la promoció dels valors lingüístics i culturals valencians.  
L'Acadèmia Valenciana de la Llengua té entre les seues funcions les de vetlar pel valencià partint de la tradició lexicogràfica, literària i la realitat lingüística genuïna valenciana.  
És per això que resulta convenient que una representació del Consell Valencià de Cultura i de l'Acadèmia Valenciana de la Llengua formen part de la composició del Consell de Centres Valencians a l'Exterior.  
Finalment, resulta convenient modificar la representació en el Consell del departament amb competències en matèria d'ensenyament, perquè la seua representació s'estenga a tot l'àmbit de l'ensenyament en general i no únicament a l'àmbit dels ensenyaments universitaris.  
Per raó del que s'ha exposat, a proposta del conseller d'Immigració i Ciutadania i amb la deliberació prèvia del Consell, en la reunió del dia 16 de gener de 2009,  
DECRETE  
Article únic  
Modificar l'apartat 3 de l'article 17 del Decret 53/2008, de 18 d'abril, del Consell, pel qual es va aprovar el reglament de desplegament de la Llei 11/2007, de 20 de març, de la Generalitat, de Comunitats de Valencians a l'Exterior, que passa a tindre la redacció següent:   
«3. Són membres del Consell de Centres Valencians a l'Exterior:  
a) El president de la Generalitat, que el presidix, que pot ser substituït pel vicepresident primer del Consell o pel vicepresident del Consell de Centres Valencians a l'Exterior.  
b) El conseller competent en matèria de comunitats de valencians a l'exterior, que és el seu vicepresident.  
c) La presidenta de l'Acadèmia Valenciana de la Llengua o persona en qui delegue, amb el rang d'acadèmic d'esta.  
d) El president del Consell Valencià de Cultura o persona en qui delegue, membre d'este.  
e) El secretari autonòmic competent en matèria de comunitats de valencians en l'exterior.  
f) El director general competent en matèria de comunitats de valencians a l'exterior.  
g) Un representant, amb rang no inferior a director general, per cada una de les següents àrees i nomenat pel titular del departament corresponent:  
- Promoció cultural.  
- Turisme.  
- Joventut.  
- Ensenyament.  
- Política lingüística.  
- Agricultura.  
- Comerç.  
- Esport.  
- Relacions externes.  
- Modernització.  
- Cooperació al desenrotllament.  
- Benestar social.  
h) Deu representants dels centres valencians inscrits a l'empara d'este decret, triats pels mateixos centres, segons la distribució següent:  
- Tres representants dels centres existents a Amèrica del Sud.  
- Tres representants dels centres existents a Espanya.  
- Dos representants dels centres existents en la resta d'Europa.  
- Un representant dels centres existents a Amèrica Central, Amèrica del Nord i la resta del món.  
- Un representant dels jóvens associats en els Centres Valencians en l'Exterior.  
i) Actuarà com a secretari un funcionari de la direcció general competent, nomenat a l'efecte pel vicepresident del Consell de Centres Valencians a l'Exterior, amb veu però sense vot.  
La designació dels vocals representants dels centres valencians s'efectuarà d'acord amb el procediment següent:  
a) Els centres reconeguts oficialment per la Generalitat, agrupats d'acord amb les circumscripcions indicades en el punt anterior, acordaran, per majoria, designar a les persones que actuaran com a vocals del Consell en representació dels centres de la seua circumscripció. A l'efecte, els centres han de remetre, a la direcció general que tinga assignades les competències en esta matèria, còpia de l'acord conjunt de designació dels vocals.  
b) En cas de no existir acord entre els centres d'una circumscripció per a designar els seus vocals representatius en el Consell, la direcció general competent, prèvia consulta amb cada un dels centres afectats, designarà per sorteig, entre els candidats proposats per aquells, els vocals del Consell que corresponguen.  
El mandat dels vocals representants dels centres en el Consell serà de quatre anys, renovables per períodes de la mateixa duració, a comptar des de la data de la seua designació.  
El Consell de Centres Valencians a l'Exterior actuarà a través del seu president, del Ple i de la Comissió Permanent que es constituïsca en el si del Consell».  
DISPOSICIÓ FINAL  
Única  
El present decret entrarà en vigor l'endemà de la publicació en el Diari Oficial de la Comunitat Valenciana.  
Valencia, 16 de gener de 2009  
El president de la Generalitat,  
FRANCISCO CAMPS ORTIZ  
El conseller d'Immigració i Ciutadania,  
RAFAEL BLASCO CASTANY


Còpia Permalink ELI